
RAPORT

asupra propunerii legislative pentru modificarea şi completarea Legii 
nr. 31/1990, publicată în Monitorul Oficial, Partea I nr. 126 din 17/11/1990, republicată în Monitorul Oficial, Partea I nr. 1066 din 17/11/2004, privind Societăţile Comerciale
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată spre dezbatere, în fond, cu propunerea legislativă pentru modificarea şi completarea Legii nr. 31/1990, publicată în Monitorul Oficial, Partea I nr. 126 din 17/11/1990, republicată în Monitorul Oficial, Partea I nr. 1066 din 17/11/2004, privind Societăţile Comerciale, trimisă cu adresa  Pl-x 898 din 17 decembrie 2007, înregistrată sub nr. 21/354 din  18 decembrie 2007.    
Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
Senatul, în calitate de primă Cameră sesizată, a respins iniţiativa legislativă în şedinţa din 12 decembrie 2007.
Guvernul, prin punctul de vedere transmis cu adresa nr. 2900 din 2 noiembrie 2007, nu susţine adoptarea acestei propuneri legislative. 
Consiliul Legislativ a avizat negativ propunerea legislativă, conform avizului nr. 1340 din 2 octombrie 2007.

Comisia juridică, de disciplină şi imunităţi a avizat negativ iniţiativa legislativă, conform avizului nr. 31/1385 din 6 februarie 2008. 

Iniţiativa legislativă supusă dezbaterii are ca obiect de reglementare completarea art. 36 şi 37 din Legea nr. 31/1990 privind societăţile comerciale, republicată, cu modificările şi completările ulterioare, în sensul instituirii obligaţiei ca, în cazul în care fondatorii, asociaţii, asociatul unic, administratorii şi cenzorii într-o societate sunt cetăţeni străini, pe lângă declaraţia pe propria răspundere, aceştia trebuie să prezinte de la autoritatea de resort din statul de origine documente care să ateste faptul că pot desfăşura cu succes în România o activitate economică, iar în situaţia în care, din prezentarea documentelor respective rezultă că persoana nu poate îndeplini calitatea cerută, cererea şi, respectiv, înmatricularea societăţii să fie respinse. De asemenea, în situaţia în care se constată că fondurile necesare pentru înfiinţarea unei societăţi comerciale în România au fost obţinute prin fraudarea legii în statul de origine, autorităţile competente din România au obligaţia de a respinge motivat înmatricularea societăţii.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat propunerea legislativă susmenţionată, în şedinţa din 19 februarie 2008.
La dezbaterea acestei propuneri legislative, din totalul de 22 de membri ai Comisiei pentru politică economică, reformă şi privatizare au fost prezenţi toţi deputaţii.
În urma examinării iniţiativei legislative şi a opiniilor exprimate de către membrii Comisiei s-a constatat că, textele legale a căror inserare se propune creează obligaţii diferite pentru cetăţenii străini în raport cu cetăţenii români, sub aspectul procedurii de înmatriculare a societăţilor comerciale. 

O astfel de prevedere ar avea ca efect încălcarea obligaţiilor României, stat membru al Uniunii Europene, în materia libertăţii de stabilire (art. 43-48 din Tratatul de instituire a Comunităţii Europene - TCE).
Pe de altă parte, evaziunea fiscală, fenomen a cărui prevenire sau limitare este vizată de această propunere legislativă cunoaşte, deja, în dreptul românesc propria reglementare – Legea nr. 241/2005 pentru prevenirea şi combaterea evaziunii fiscale.

Totodată, membrii Comisiei au constatat că, în vederea prevenirii şi combaterii evaziunii fiscale, România a încheiat o serie de convenţii bilaterale.
În ceea ce priveşte provenienţa ilicită a fondurilor folosite pentru capitalizarea unei societăţi comerciale, membrii Comisiei au apreciat că legislaţia în vigoare prevede mecanismele necesare identificării acesteia (Legea nr. 656/2002 pentru prevenirea şi sancţionarea spălării banilor, cu 
modificările şi completările ulterioare şi Decizia  Plenului Oficiului Naţional de Prevenire şi Combatere a Spălării Banilor nr. 496/2006 pentru aprobarea Normelor privind prevenirea şi combaterea spălării banilor şi a finanţării actelor de terorism, standardele de cunoaştere a clientelei şi control intern pentru entităţile raportoare care nu sunt supuse supravegherii prudenţiale a unor autorităţi), nefiind necesar un text suplimentar în reglementarea societăţilor comerciale.

Totodată, în ceea ce priveşte tipul de măsuri propuse de iniţiator pentru îndeplinirea obiectivelor enunţate, membrii Comisiei au considerat că acestea sunt dificile, dacă nu imposibil, de implementat.
Faţă de considerentele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea  propunerii legislative pentru modificarea şi completarea Legii nr. 31/1990, publicată în Monitorul Oficial, Partea I nr. 126 din 17/11/1990, republicată în Monitorul Oficial, Partea I nr. 1066 din 17/11/2004, privind Societăţile Comerciale.

În raport cu obiectul şi conţinutul său, ce vizează modificarea unei legi organice, proiectul de lege face parte din categoria legilor organice.
  PRESEDINTE,                                                             

 Mihai TUDOSE                                                                                                                                        

                                                      SECRETAR,                                                                                                                                                                                  

                                                     Cornel POPA                                                                                                                                                                                                                                                                                               
                                                                                                                                                                         Consilieri  parlamentari:                                                                                    

                                                                                                                                                          Graziella  Segărceanu  

BIROUL  PERMANENT  AL

CAMEREI  DEPUTAŢILOR

Vă înaintăm, alăturat, RAPORTUL asupra propunerii legislative pentru modificarea şi completarea Legii nr. 31/1990, publicată în Monitorul Oficial, Partea I nr. 126 din 17/11/1990, republicată în Monitorul Oficial, Partea I nr. 1066 din 17/11/2004, privind Societăţile Comerciale, trimisă, spre dezbatere în fond, cu adresa    nr. Pl-x 898 din 17 decembrie 2007, înregistrată sub nr. 21/354 din 18 decembrie 2007, Camera Deputaţilor fiind Cameră decizională. 
 În raport cu obiectul şi conţinutul său, ce vizează modificarea unei legi organice, proiectul de lege face parte din categoria legilor organice.

